
	Nr.
	Data e kërkesës
	Objekti i kërkesës
	Data e përgjigjes
	Përgjigjia 
	Statusi 
	Pagesa 

	1.

	11.08.2026
	1- A janë kryer kontrolle ndaj shoqërisë B*** P*** dhe shoqërisë A***, për menaxhimin e mbetjeve hidrokarbure, në zonat naftëmbajtëse që menaxhojnë këto kompani?
2- A janë konstatuar probleme me gropat ekologjike ku depozitohen mbetje hidrokarbure?
3- A janë marrë masa administrative për këto kompani në lidhje me ndotjen?
4- Nëse po, sa masa janë marrë ndaj B**** nga viti 2020 e deri në vitin 2026?
5- Sa është shuma financiare që është gjobitur kjo kompani për ndotjen nga nafta?
6- Sa është shuma financiare që është gjobitur A**** për ndotjen nga nafta?
7- A janë mbledhur vlerat financiare të gjobave ndaj B*** P*** dhe A**** sha?

	26.8.2026
	1.Në subjektin A*** Sh.a  janë kryer 31 procedura inpektimi për periudhën 2020-2026 , nga Agjencia Kombëtare e Mjedisit nga Drejtoria e Inspektim Kontrollit Qendër dhe Agjencia Rajonale e Mjedisit Fier, Vlorë, Gjirokastër.
Nga këto inspektime, grupet e inspektimit kanë dalë me vendim përfundimtar me masë adminstrative (gjobë) në 16 inspektime të kryera, nga të cilat janë ekezkutuar 11 gjoba, 5 prej të cilave janë në proces.

2.Në subjektin B*** P*** Albania LTD  janë kryer 28 procedura inpektimi për periudhën 2020-2026 , nga Agjencia Kombëtare e Mjedisit nga Drejtoria e Inspektim Kontrollit Qendër dhe Agjencia Rajonale e Mjedisit Fier, Vlorë, Gjirokastër.
Nga këto inspektime, grupet e inspektimit kanë dalë me vendim përfundimtar me masë administrative (gjobë) ne 8 inspektime të kryera, nga të cilat 3 gjoba janë ekzekutuar, 3 gjoba janë ende në process ekzekutimi dhe 2 gjoba janë ankimuar pranë Komisionit të Ankimit.

	Përfunduar 
	Nuk ka

	2.

	14.08.2026
	1.A ka kryer ministria verifikime ose inspektime mbi zbatimin e procedurave ligjore dhe mjedisore per investimet e parashikuara në zonën Vjosë-Nartë? 
2.Sa projekte parshikohen të zhvillohen në këtë zonë?
3.A ka një studim të ndikimit në mjedis për investimet në zonën në fjale?
4.A janë në përputhje projektet e planifikuara në zonën e Nartës dhe Zvërnecit me legjislacionin shqiptar për zonat e mbrojtura dhe me angazhimet e Shqipërisë në procesin e integrimit në BE?
5.Duke qenë se Parlamenti Europian, në rezolutën e tij të fundit për Shqipërinë ka bërë thirrje për vendosjen e një moratorium mbi procedurat e reja të lejeve, punimet e ndërtimit dhe ndërhyrjet zhvillimore në zonat e mbrojtura deri në harmonizimin e legjislacionit me standartet e BE-së, a ka ndërmarrë ministria ndonjë hap konkret për zbatimin e këtij rekomandimi? Nëse po, cilat janë masat e ndërmarra?
6.A është duke u shqyrtuar rishikimi i kuadrit ligjor lidhur me ndryshimet në ligjin për zonat e mbrojtura?
7.A ka pasur komunikim ose konsultime mes ministrisë, komunitetit local dhe organizatave mjedisore?
8.Cilat janë prioritetet aktuale të ministrisë për forcimin e mbrojtjes së zonave të mbrojtura dhe për harmonizimin e politikave mjedisore me standarett e BE?
	17.08.2026
	Agjencia Kombëtare e Mjedisit, Drejtoria e Inspektim Kontrollit, Sektori i Inspektimit te Lejeve Mjedisore dhe VNM ushtron veprimtarinë e saj inspektuese në përputhje me Ligjin nr. 99/2024 “Për inspektimet në Republikën e Shqipërisë”, Ligjin nr. 10448, datë 14.07.2011 “Për lejet e mjedisit”, të ndryshuar, Ligjin nr. 10431, datë 09.06.2011 “Për mbrojtjen e mjedisit”, të ndryshuar, si dhe Vendimin e Këshillit të Ministrave nr. 568, datë 17.07.2019 “Për krijimin, mënyrën e organizimit dhe funksionimit të Agjencisë Kombëtare të Mjedisit”.


Në zbatim të nenit 60, pika 1, shkronja “g”, të Ligjit nr. 10431, datë 09.06.2011 “Për mbrojtjen e mjedisit”, të ndryshuar me Ligjin nr. 66/2024, dispozitave të Ligjit nr. 99/2024 “Për inspektimet në Republikën e Shqipërisë”, si dhe VKM-së nr. 568, datë 17.07.2019, Agjencia Kombëtare e Mjedisit, Drejtoria e Inspektim Kontrollit, Sektori i Inspektimit te Lejeve Mjedisore dhe VNM ushtron funksionet e saj inspektuese ndaj operatorëve që zhvillojnë veprimtari të pajisura me Leje Mjedisore të tipit A dhe B, duke kontrolluar zbatimin e kushteve dhe detyrimeve të përcaktuara në këto leje.


Në përputhje me Ligjin nr. 10448, datë 14.07.2011 “Për lejet e mjedisit”, të ndryshuar me Ligjin nr. 52/2020, si dhe Shtojcën nr. 1 të tij, përcaktohen në mënyrë shteruese kategoritë e veprimtarive që i nënshtrohen procedurës së pajisjes me Leje Mjedisore të tipit A dhe B. Për rrjedhojë, kompetencat inspektuese të 
Agjencia Kombëtare e Mjedisit, Drejtoria e Inspektim Kontrollit, Sektori i Inspektimit te Lejeve Mjedisore dhe VNM shtrihen vetëm ndaj operatorëve që zhvillojnë këto veprimtari dhe që janë subjekt i detyrimeve të përcaktuara në lejet përkatëse mjedisore.


Gjithashtu, referuar shkronjës “g” të pikës 3 të Vendimit të Këshillit të Ministrave nr. 509, datë 25.09.2025 “Për përcaktimin e fushës së përgjegjësisë shtetërore të Ministrisë së Punëve të Brendshme”, strukturat përgjegjëse ne varësi të kësaj ministrie ushtrojnë përgjegjësi për parandalimin, mbrojtjen, mbikëqyrjen dhe kontrollin e zbatimit të legjislacionit për mbrojtjen e territorit, tokës, ajrit, ujërave dhe pyjeve nga ndotja, dëmtimet apo ndërhyrjet e kundërligjshme.


Në përputhje me ndarjen e kompetencave institucionale, marrja e masave administrative për ndërhyrjet në kundërshtim me legjislacionin për mbrojtjen e territorit janë në kompetencë të strukturave përgjegjëse për kontrollin e territorit, përkatësisht Inspektoratit Kombëtar të Mbrojtjes së Territorit (IKMT), strukturave vendore të mbrojtjes së territorit pranë bashkisë përkatëse dhe institucioneve të tjera kompetente.


Për sa më sipër, sektori i Inspektimit të Lejeve Mejdisore dhe VNM vlerëson se problematika e paraqitur në këtë kërkesë nuk përfshihet në kompetencat e saj inspektuese, pasi nuk lidhet me një operator që ushtron veprimtari të pajisur me Leje Mjedisore të tipit A ose B.

	Përfunduar 
	Nuk ka

	3.

	17.08.2026
	Në cilësinë e banorit/bashkëpronarit në Pallatin Euro Beton 2005, Rruga “Tom Plezha”, Tiranë, kërkoj kryerjen e një inspektimi lidhur me zhurmën, vibrimet dhe ndikimin e pajisjeve teknike të instaluara në ambientet e garazhit të pallatit.
Në këtë zonë janë vendosur dhe funksionojnë një numër i konsiderueshëm agregatesh dhe pajisjesh frigoriferike, kompresorë, ventilatorë, si dhe një gjenerator diesel. Pajisjet janë të përqendruara brenda strukturës së godinës dhe përbëjnë burime të vazhdueshme ose periodike të zhurmës dhe vibrimeve.
Sipas planimetrisë së miratuar të objektit që disponoj, sipërfaqja ku aktualisht janë instaluar këto pajisje rezulton e parashikuar si ambient garazhi dhe jo si ambient teknik. Për këtë arsye kërkoj që, brenda kompetencave tuaja, të verifikohet dokumentacioni mbi bazën e të cilit është lejuar instalimi dhe funksionimi i këtyre pajisjeve në këtë ambient, si dhe nëse është kryer vlerësimi përkatës i ndikimit të tyre.
Një shqetësim i veçantë lidhet me gjeneratorin diesel. Shkarkimi i gazeve të djegies realizohet nga marmita e vendosur direkt në strukturën e  gjeneratorit, pa një tubacion të zgjatur për evakuimin e gazeve drejt një pike të përshtatshme jashtë kësaj zone. 
Për këtë arsye kërkoj të verifikohet edhe ndikimi i gazeve të shkarkimit dhe, sipas kompetencës, të kryhen matjet përkatëse, përfshirë praninë dhe përqendrimin e monoksidit të karbonit (CO), veçanërisht gjatë funksionimit real të gjeneratorit.
Kërkoj të kryhen matje instrumentale të nivelit të zhurmës në kushte reale funksionimi, me pajisjet frigoriferike në punë dhe, veçmas, gjatë funksionimit të gjeneratorit diesel. Kërkoj gjithashtu të verifikohet transmetimi i vibrimeve në strukturën e godinës dhe nëse pajisjet disponojnë sisteme të përshtatshme antivibruese.
Matjet kërkoj të dokumentohen duke evidentuar vendin dhe orën e matjes, pajisjet që kanë qenë në funksionim, rezultatet e matura dhe kufijtë ligjorë me të cilët janë krahasuar.
Nëse konstatohen tejkalime të niveleve të lejuara, përqendrime të papranueshme të gazeve të shkarkimit, vibrime të papërshtatshme ose mangësi të tjera, kërkoj marrjen e masave administrative dhe teknike të parashikuara nga legjislacioni në fuqi.

Në mbështetje të ligjit nr. 119/2014 “Për të drejtën e informimit”, i ndryshuar, kërkoj që pas përfundimit të kontrollit të më vihet në dispozicion procesverbali i inspektimit, raportet dhe rezultatet e matjeve, dokumentacioni teknik i administruar ose verifikuar gjatë kontrollit, masat e vendosura dhe akti përfundimtar.

	18.08.2026
	Në përgjigje të kërkesës suaj lidhur me zhurmat, vibrimet, pajisjet frigoriferike, kompresorët, ventilatorët dhe gjeneratorin diesel të instaluar në ambientet e garazhit të Pallatit “Euro Beton 2005”, ju sqarojmë se:
Agjencia Kombëtare e Mjedisit ushtron funksionet e saj inspektuese në përputhje me Ligjin nr. 99/2024 “Për inspektimet në Republikën e Shqipërisë”, Ligjin nr. 10431, datë 09.06.2011 “Për mbrojtjen e mjedisit”, të ndryshuar, Ligjin nr. 10448, datë 14.07.2011 “Për lejet e mjedisit”, të ndryshuar, si dhe VKM nr. 568, datë 17.07.2019.
Në zbatim të nenit 60, pika 1, shkronja “g”, të Ligjit nr. 10431, të ndryshuar me Ligjin nr. 66/2024, AKM kryen inspektime dhe kontrollon veprimtaritë sipas parashikimeve të legjislacionit mjedisor, kryesisht ndaj operatorëve që zhvillojnë veprimtari të pajisura me Leje Mjedisore të tipit A dhe B, për respektimin e kushteve të këtyre lejeve.
Nga shqyrtimi i kërkesës suaj rezulton se problematikat e ngritura kanë të bëjnë me zhurmat dhe vibrimet në godinë, matjen e zhurmës dhe CO-së nga gjeneratori, instalimin e pajisjeve në ambientin e garazhit, si dhe përputhshmërinë e përdorimit të këtij ambienti me planimetrinë e miratuar.
Këto çështje nuk përfshihen në kompetencën inspektuese të Agjencisë Kombëtare të Mjedisit.
Referuar Ligjit nr. 50/2023, “Për disa shtesa dhe ndryshime në Ligjin nr. 9774, datë 12.07.2007 ‘Për vlerësimin dhe administrimin e zhurmës në mjedis’”, neni 8 përcakton përgjegjësinë e bashkisë për marrjen e masave lidhur me zhurmat brenda juridiksionit të saj. Gjithashtu, Udhëzimi i Përbashkët nr. 2, datë 15.11.2023, përcakton fushat e përgjegjësisë së institucioneve për administrimin dhe kontrollin e zhurmave.
Ndërkohë, verifikimi i destinacionit të ambientit, ligjshmërisë së instalimeve dhe përputhshmërisë së tyre me planimetrinë e miratuar është në kompetencë të strukturave përgjegjëse për kontrollin e territorit dhe institucioneve vendore kompetente.
Për sa më sipër, problematikat e paraqitura në kërkesën tuaj nuk bëjnë pjesë në fushën e përgjegjësisë dhe kompetencës inspektuese të Agjencisë Kombëtare të Mjedisit. Për trajtimin e tyre, ju duhet t’i drejtoheni institucioneve kompetente sipas fushës së përgjegjësisë, përfshirë Bashkinë Tiranë dhe strukturat e saj përgjegjëse.

	Përfunduar 
	Nuk ka

	4.

	12.08.2026
	Jam një qytetar nga qyteti i Vlores para 2 muajsh kam bërë një ankesë për gjendjen ku jetojmë as 10 m nga shtëpit tona kemi të instaluara disa sharra për prerjen e gurit bashkë me ankesën ju kemi dërguar edhe filmimet
	17.08.2026
	ARM Fier,Vlorë, Gjirokastër për shqetësimin në lidhje me ndotjen mjedisore, zhurmën dhe ushtrimin e aktivitetit të paligjshëm pranë zonës së banuar, bëri verifikimet në terren dhe konstatoi se në këtë vendndodhje ushtron veprimtarinë “Prerja, gdhendja dhe lustrimi I gurit” operatori P*** D*** nuk është I pajisur me leje mjedisore referuar ligjit nr.10448/2011 “Për lejet e mjedisit” I ndryshuar.
Drejtoria e Inspektim Kontrollit kryen inspektime në bazë të një program tematik mbi bazë risku të miratuar nga Ministri, vetëm në aktivitetet e pajisura me Leje Mjedisi.
Mbështetur në Urdhërin Nr.29 datë 30.08.2023 të Inspektoriatit Qendror për “Zbatimin e ligjshmërisë dhe bashkërendimin në fushë të veprimtarisë inspektuese të mjedisit për Inspektoriatin Kombëtar të Mbrojtjes së Territorit dhe Agjencisë Kombëtare të Mjedisit” ankesa është përcjellë pranë IKMT-së dhe Bashkisë Vlorë.
	Përfunduar 
	Nuk ka

	5.

	20.08.2026
	Jam një qytetar i Kavajës dhe banore në këtë zonë. Ngjitur me rrugën Blerimaj është një kanal të cilin shumë banorë shkarkojnë ujrat e zeza (duke mos pasur kanalizime).


	26.08.2026
	Në vijim të komunikimit, ju sqarojmë se, sikurse ju kemi bërë me dije edhe në emailin e mëparshëm, Agjencia Kombëtare e Mjedisit (AKM) ushtron veprimtarinë e saj inspektuese në përputhje me Ligjin nr. 99/2024, datë 12.09.2024, “Për inspektimin në Republikën e Shqipërisë”, Ligjin nr. 10448, datë 14.07.2011, “Për lejet e mjedisit”, të ndryshuar, Ligjin nr. 10431, datë 09.06.2011, “Për mbrojtjen e mjedisit”, të ndryshuar, si dhe VKM nr. 568, datë 17.07.2019, “Për krijimin, mënyrën e organizimit dhe funksionimit të Agjencisë Kombëtare të Mjedisit”.
Në zbatim të këtij kuadri ligjor, AKM ushtron funksionet e saj inspektuese ndaj operatorëve që zhvillojnë veprimtari të pajisura me Leje Mjedisore të tipit A dhe B, duke kontrolluar respektimin e kushteve dhe detyrimeve të përcaktuara në lejet përkatëse.
Në lidhje me trajtimin mjedisor të ujërave të ndotura, ligji nr. 9115, datë 24.07.2003, “Për trajtimin mjedisor të ujërave të ndotura”, i ndryshuar, në nenin 21 përcakton se inspektorati që mbulon fushën e mbrojtjes së mjedisit kontrollon zbatimin e rregullave dhe kërkesave për trajtimin mjedisor të ujërave të ndotura, si dhe kushtet e vendosura në lejen mjedisore.
Në këtë kuadër, kompetenca inspektuese e AKM-së ushtrohet në rastet kur ekziston një subjekt/operator i identifikueshëm që zhvillon një veprimtari në fushën e kompetencës së saj dhe, në veçanti, kur ky subjekt është i pajisur me leje mjedisore dhe konstatohet mosrespektim i kushteve dhe kërkesave të përcaktuara në këtë leje.
Referuar Procesverbalit të Inspektimit nr. AKM-DQ-2026-000540-2, datë 07.08.2026, për subjektin “C***”, gjatë kontrollit është konstatuar se, për shkak të defektit të impiantit të trajtimit të ujërave, subjekti shkarkonte ujëra teknologjike mbi normat e lejuara në lejen mjedisore, konkretisht në kundërshtim me kushtin 7.2.2 të shtojcës 2.1 dhe tabelës 2.1.2 të lejes mjedisore.
Tejkalimi i normave të shkarkimit është verifikuar edhe nëpërmjet raportit të analizave të laboratorit të AKM-së, me nr. serial 39, datë 31.07.2026. Në vijim të konstatimeve, në zbatim të nenit 44 të ligjit nr. 99/2024, datë 12.09.2024, “Për inspektimin në Republikën e Shqipërisë”, subjektit i është kërkuar të pezullojë shkarkimet e ujërave që dalin nga procesi teknologjik deri në marrjen e masave korrigjuese dhe deri në garantimin e respektimit të normave të lejuara të shkarkimeve, të përcaktuara nga legjislacioni në fuqi dhe kushtet e lejes mjedisore.
Ky rast ilustron qartë fushën e ndërhyrjes së AKM-së: kemi të bëjmë me një burim konkret ndotjeje të identifikueshëm, që lidhet me një aktivitet ekonomik dhe me shkeljen e kushteve të një lejeje mjedisore, e cila është objekt i kontrollit dhe verifikimit nga struktura inspektuese e AKM-së.
Ndryshe nga sa më sipër, në rastin e problematikës së parashtruar në ankesën tuaj, nga informacioni i përcjellë rezulton se bëhet fjalë për shkarkimin e ujërave të zeza nga banesat në kanale, si pasojë e mungesës apo problematikave të sistemit të kanalizimeve. Pra, nuk është evidentuar një operator ekonomik i pajisur me leje mjedisore, i cili të jetë identifikuar si burim i shkarkimit dhe ndaj të cilit të mund të ushtrohet kontroll për respektimin e kushteve të lejes mjedisore.
Për këtë arsye, duhet bërë një dallim i qartë ndërmjet shkarkimeve teknologjike nga një subjekt që zhvillon veprimtari të pajisur me leje mjedisore dhe shkarkimeve urbane që lidhen me sistemin e kanalizimeve dhe ujërat e ndotura të banesave.
Sa i përket këtyre të fundit, ligji nr. 139/2015, “Për vetëqeverisjen vendore”, në nenin 23, përcakton përgjegjësitë e njësive të vetëqeverisjes vendore në fushën e infrastrukturës dhe shërbimeve publike, ndër të cilat përfshihet edhe mbledhja, largimi dhe trajtimi i ujërave të ndotura.
Për rrjedhojë, problematikat që lidhen me funksionimin e rrjetit të kanalizimeve, grumbullimin dhe largimin e ujërave të zeza nga banesat, si dhe marrjen e masave teknike për eliminimin e shkarkimeve të tilla, janë në fushën e përgjegjësisë së Bashkisë Kavajë dhe strukturës/shoqërisë përgjegjëse për shërbimin e ujësjellës-kanalizimeve, sipas kompetencave të përcaktuara në legjislacionin në fuqi.
Sa i përket pretendimit për ndotjen e ajrit, ligji nr. 162/2014, “Për mbrojtjen e cilësisë së ajrit në mjedis”, i ndryshuar me ligjin nr. 52/2020, në nenin 4, pika 3, përcakton përgjegjësinë e njësive të qeverisjes vendore për masat që duhen marrë, në kuadër të legjislacionit të tyre të posaçëm, për ruajtjen ose përmirësimin e cilësisë së ajrit.
Në këtë kuadër, fakti që shkarkimet e ujërave të zeza nga banesat mund të shkaktojnë erëra të pakëndshme apo pasoja të tjera në mjedis nuk e ndryshon natyrën e problematikës dhe nuk e transferon automatikisht kompetencën për administrimin dhe zgjidhjen e problemit te AKM.
AKM mund të ndërhyjë në kuadër të kompetencave të saj inspektuese nëse gjatë verifikimit identifikohet një burim konkret ndotjeje që lidhet me një operator/subjekt në fushën e kompetencës së saj, veçanërisht kur bëhet fjalë për një subjekt të pajisur me leje mjedisore dhe konstatohet shkelje e kushteve të kësaj lejeje apo e kërkesave mjedisore të zbatueshme.
Për sa më sipër, në kushtet e përshkruara në ankesë, ku problematika lidhet me shkarkime të ujërave të zeza nga banesat dhe me problematika të sistemit të kanalizimeve, pa u evidentuar një subjekt/operator me leje mjedisore si burim i shkarkimit, çështja nuk përfshihet në fushën e kompetencës inspektuese të AKM-së.
Në këto kushte, për verifikimin e situatës në terren, identifikimin e shkakut të shkarkimeve dhe marrjen e masave për eliminimin e tyre, ju duhet t’i drejtoheni Bashkisë Kavajë dhe strukturës/shoqërisë përgjegjëse për shërbimin e ujësjellës-kanalizimeve, të cilat, në zbatim të kompetencave të përcaktuara në legjislacionin në fuqi, janë përgjegjëse për administrimin e sistemit të kanalizimeve dhe për mbledhjen, largimin dhe trajtimin e ujërave të ndotura urbane.

	Përfunduar 
	Nuk ka

	6.

	24.08.2026
	1. Kopje e plotë e raporteve të vetëmonitorimit për periudhën 2020-2025 të depozituara pranë Agjencisë Kombëtare të Mjedisit për të gjitha lejet mjedisore të vlefshme nga kompania K*** I***
2. Kopje e plotë e raporteve të vetëmonitorimit për periudhën 2020-2025 të depozituara pranë Agjencisë
Kombëtare të Mjedisit për të gjitha lejet mjedisore të vlefshme nga kompania F***-K*** C****F***.
3. Kopje e plotë e raporteve të vetëmonitorimit për periudhën 2020-2025 të depozituara pranë Agjencisë
Kombëtare të Mjedisit për të gjitha lejet mjedisore të vlefshme nga kompania A*** 
4. Kopje e plotë e çdo mase administrative dhe procesverbali inspektimi të mbajtur për periudhën 2020-
2025 nga Agjencia Kombëtare e Mjedisit ndaj kompanisë K*** I****
5. Kopje e plotë e çdo mase administrative dhe procesverbali inspektimi të mbajtur për periudhën 2020-2025 nga Agjencia Kombëtare e Mjedisit ndaj kompanisë F***-K*** C**** F*****
6. Kopje e plotë e çdo mase administrative dhe procesverbali inspektimi të mbajtur për periudhën 2020-2025 nga Agjencia Kombëtare e Mjedisit ndaj kompanisë A**** 


	24.08.2026
	Në vijim të informacionit të kërkuar, 

Ju bëjmë me dije se kërkesa nga juaj është e njëjtë me kërkesën e datës 26.06.2025 me Nr.prot 9215.
Të dyja kërkesat , kanë të njëjtën përmbajtje. 

Informacioni i kërkuar është vënë në dispozicion me anë të CD dhe kërkuesi i ka terhequr nga AKM me procesverbalin Nr. 9215/2, datë 15.07.2026, bashkelidhur emailit. 

	Përfunduar 
	Nuk ka

	7.
	25.08.2026
	 1. Çfarë punimesh janë kryer ose po kryhen në Kanionin e Erzenit (gryka Skoranës), referuar derdhjes së inerteve në këtë kanion përgjatë muajit qershor? Cili është subjekti?

2. A ka një VNM apo autorizim tjetër mjedisor për këto ndërhyrje në kanion? Nëse po, vendosni në dispozicion dokumentin.
3. A ka kryer AKM-ja inspektim/monitorim në zonë pasi është venë në dijeni për derdhje të inerteve në kanionin e Erzenit?
4. Çfarë është konstatuar? Vendosni në dispozicion procerverbalin e mbajtur gjatë monitorimit në terren.
5. A janë marrë masa administrative ndaj ndonjë subjekti?


	03.09.2026
	Nga verifikimi i kryer në databazen e VNM-ve, nuk rezulton të jetë dhënë vendim për VNM në vendndodhjen Gryka e Skoranes, Kanioni i Erzenit. 
Sa i përket inspektimit/monitorimit, brenda fushës së përgjegjësisë së Drejtorisë së Inspektim-Kontrollit, ju bëjmë me dije se, referuar indicies së marrë nga mediat, Agjencia Kombëtare e Mjedisit ka kryer inspektim jashtë programit, më datë 15.05.2026, ndaj subjektit “Agev Erzen” sh.p.k.
Gjatë procesit të inspektimit në terren u konstatua se, gjatë ndërtimit të tubit të derivacionit, në një sipërfaqe prej rreth 200 m², disa mbetje inerte kishin precipituar në skarpatën dhe në burimin ujor të lumit Erzen, duke mos respektuar kushtet e përcaktuara në dokumentin e Vlerësimit të Ndikimit në Mjedis (VNM) me të cilin ishte pajisur subjekti. Konstatimi është vlerësuar si shkelje e nenit 26, pika 1, shkronja “b.1”, të ligjit nr. 10440, datë 07.07.2011, “Për vlerësimin e ndikimit në mjedis”, të ndryshuar.
Në përfundim të procesit të inspektimit, është marrë Vendimi Përfundimtar i Inspektimit nr. AKM-DQ-2026-000332-5, datë 04.06.2026. Në zbatim të pikave 1 dhe 2 të nenit 44 të ligjit nr. 99/2024, datë 12.09.2024, “Për inspektimin në Republikën e Shqipërisë”, për shkeljet e kërkesave ligjore që përbëjnë kundërvajtje administrative, në rastin e inspektimit të parë ndaj subjektit vendoset masa administrative “Paralajmërim”.
Për këtë arsye, ndaj subjektit është vendosur masa administrative “Paralajmërim”, si dhe i është lënë detyrë të marrë masat për rehabilitimin e sipërfaqes së dëmtuar nga punimet për shtrimin e tubit të derivacionit dhe të njoftojë Agjencinë Kombëtare të Mjedisit për kryerjen e punimeve rehabilituese.
Konstatimet e evidentuara gjatë inspektimit, si dhe masa administrative e marrë, pasqyrohen në procesverbalin e inspektimit dhe në Vendimin Përfundimtar të Inspektimit nr. AKM-DQ-2026-000332-5, datë 04.06.2026.

	Përfunduar 
	Nuk ka

	8.
	25.08.2026
	Duke përcjellë shqetësimin e vazhdueshëm të banorëve të Lagjes e Çlirimit në Elbasan, konkretisht në Rrugën “Ali Cungu”, për një situatë që prej kohësh ka cenuar seriozisht qetësinë, sigurinë dhe cilësinë e jetës në zonën tonë.
Bëhet fjalë për aktivitetin e karrocerisë/servisit të automjeteve të ushtruar në mes të një zone rezidenciale, ku familjet jetojnë çdo ditë dhe ku një aktivitet i tillë, për mënyrën se si ushtrohet aktualisht, është bërë i papërballueshëm për komunitetin përreth.
Çështja është se, nga sa rezulton dhe sipas informacioneve që disponojmë, ky aktivitet ushtrohet pa lejen përkatëse mjedisore. Pikërisht për këtë arsye ju kërkoj që Ministria dhe strukturat përgjegjëse të ndërhyjnë dhe ta verifikojnë këtë fakt me urgjencë.
Nuk bëhet fjalë për një shqetësim të vogël apo sporadik. Banorët përballen në mënyrë të vazhdueshme me pasoja konkrete të aktivitetit:
· pluhur nga stukimi dhe punimet e karrocerisë, i cili përhapet në ambientin përreth;
· erëra dhe avuj nga holluesit (diluentët), bojërat dhe produkte të tjera kimike të përdorura gjatë punimeve;
· ndotje të ajrit dhe shqetësim të drejtpërdrejtë për banesat që ndodhen pranë aktivitetit;
· zhurma të vazhdueshme të lidhura me punimet e automjeteve, të papërshtatshme për një zonë banimi;
· prani dhe grumbullim të vazhdueshëm të automjeteve të klientëve përgjatë rrugës;
· automjete që parkohen edhe përpara portave dhe hyrjeve të banesave, duke penguar hyrjen dhe daljen e familjeve nga pronat e tyre;
· pengim të qarkullimit normal dhe krijim të situatave të rrezikshme për automjetet dhe këmbësorët.
Situata bëhet edhe më shqetësuese për faktin se Rruga “Ali Cungu” është një rrugë mjaft e frekuentuar, pasi shërben edhe si aks drejt varrezave të qytetit. Për pasojë, automjetet e shumta të lëna në rrugë për nevojat e aktivitetit nuk prekin vetëm banorët, por krijojnë problem edhe për qarkullimin e përgjithshëm dhe rrisin rrezikun e aksidenteve.
Për këtë arsye, ju kërkoj konkretisht:
1. Verifikimin urgjent nëse subjekti disponon ose jo leje mjedisore për aktivitetin që ushtron;
2. Verifikimin e të gjitha licencave, autorizimeve dhe kushteve që kërkohen për ushtrimin e një aktiviteti të tillë;
3. Kryerjen e një inspektimi në terren, jo vetëm mbi bazën e dokumentacionit të deklaruar nga subjekti;
4. Verifikimin e kushteve në të cilat kryhen lyerja, stukimi dhe përdorimi i diluentëve, bojrave dhe substancave të tjera kimike;
5. Verifikimin e mënyrës së trajtimit dhe asgjësimit të mbetjeve që krijohen nga aktiviteti;
6. Verifikimin e ndikimit të aktivitetit në cilësinë e ajrit, zhurmat dhe mjedisin përreth;
7. Verifikimin nëse ky lloj aktiviteti mund të ushtrohet në këto kushte brenda një zone rezidenciale;
8. Marrjen e masave ligjore përkatëse dhe, nëse konstatohet mungesa e lejes mjedisore apo shkelje të tjera, ndalimin e aktivitetit deri në përmbushjen e plotë të kërkesave ligjore.

	28.08.2026
	Në vijim të ankesës, bëjmë me dije se Agjencia Kombëtare e Mjedisit ushtron veprimtarinë e saj në përputhje me Ligjin nr. 10431, datë 09.06.2011, “Për mbrojtjen e mjedisit”, të ndryshuar; Ligjin nr. 10448, datë 14.07.2011, “Për lejet e mjedisit”, të ndryshuar; Ligjin nr. 99/2024, “Për inspektimin në Republikën e Shqipërisë”, si dhe VKM-në nr. 568, datë 17.07.2019, “Për krijimin, mënyrën e organizimit dhe funksionimit të Agjencisë Kombëtare të Mjedisit”, të ndryshuar.
Në zbatim të nenit 60, pika 1, shkronja “g”, të Ligjit nr. 10431, datë 09.06.2011, të ndryshuar, Agjencia Kombëtare e Mjedisit ushtron funksionet e kontrollit dhe inspektimit mjedisor. Në këtë kuadër, Drejtoria e Inspektim-Kontrollit pranë AKM-së ushtron kontrollin ndaj operatorëve që zhvillojnë veprimtari të pajisura me Leje Mjedisi të tipit A dhe B, duke verifikuar respektimin e kushteve të përcaktuara në lejet përkatëse dhe të kërkesave të legjislacionit mjedisor në fuqi.
Gjithashtu, sipas Ligjit nr. 52/2020, që ndryshon Ligjin nr. 10448, datë 14.07.2011, “Për lejet e mjedisit”, në Shtojcën nr. 1 përcaktohen aktivitetet që kërkojnë pajisjen me leje mjedisi të tipit A dhe B.
Në lidhje me bashkërendimin e kompetencave ndërmjet AKM-së dhe IKMT-së, referuar Urdhrit të Inspektorit të Përgjithshëm nr. 29, datë 30.08.2023, “Për zbatimin e ligjshmërisë dhe bashkërendimin në fushën e veprimtarisë inspektuese të mjedisit për IKMT dhe AKM”, pika 2 përcakton se AKM ushtron veprimtarinë inspektuese vetëm për rastet e kontrollit të përputhshmërisë së aktivitetit të operatorëve me kushtet dhe kriteret e përcaktuara në lejet mjedisore.
Ndërkohë, pika 3 e këtij Urdhri përcakton se, kur inspektorët e AKM-së marrin indicie apo konstatojnë në flagrancë aktivitet mjedisor pa leje mjedisore, njoftojnë Inspektoratin Qendror dhe Inspektoratin e IKMT-së, për kompetencë.
Në këtë drejtim, referuar shkronjës “g” të pikës 3 të VKM-së nr. 509, datë 25.09.2025, “Për përcaktimin e fushës së përgjegjësisë shtetërore të Ministrisë së Punëve të Brendshme”, në fushën e përgjegjësisë shtetërore përfshihet parandalimi, mbrojtja, mbikëqyrja dhe kontrolli/inspektimi i zbatimit të legjislacionit në fuqi për mbrojtjen e tokës/territorit, ajrit, ujërave dhe pyjeve nga ndotja, dëmtimet apo ndërhyrjet e kundërligjshme të çfarëdo lloji.
Në ushtrim të kësaj fushe përgjegjësie, Inspektorati Kombëtar i Mbrojtjes së Territorit (IKMT), nëpërmjet strukturave të tij territoriale, përfshirë Drejtorinë Rajonale Elbasan, ushtron kompetencat përkatëse të kontrollit dhe inspektimit, brenda fushës së përgjegjësisë së përcaktuar në legjislacionin në fuqi.
Në vijim të ankesës së paraqitur nga z. Tomor Kalia, banor i rrugës “Ali Cungu”, Lagjja “Çlirim”, Bashkia Elbasan, si dhe të shkresës së ARM Berat/Elbasan/Korçë nr. 894/2 prot., datë 25.06.2026,
“Delegim për kompetencë”, më datë 24.06.2026, trupa inspektuese e ngritur për trajtimin e ankesës kreu verifikim në terren në ambientet e referuara nga ankuesi.
Nga verifikimi rezultoi se në objekt ushtrohej aktiviteti “Auto-Servis”, 
Nga verifikimi i të dhënave në Qendrën Kombëtare të Biznesit (QKB), në seksionin “Leje/Licenca”, si dhe nga deklarimet e administratorit, rezultoi se subjekti nuk disponon Leje Mjedisi dhe VNM.
Duke qenë se nga verifikimi i kryer rezultoi se subjekti ushtron aktivitet pa qenë i pajisur me leje mjedisi, dhe për rrjedhojë rasti nuk përfshihet në fushën e kontrollit të AKM-së për verifikimin e përputhshmërisë së aktivitetit me kushtet e një lejeje mjedisore, AKM nuk mund të vijojë me procedurën inspektuese ndaj këtij subjekti.
Në këtë kuadër, duke vlerësuar natyrën e çështjes dhe nevojën për verifikime të mëtejshme lidhur me ligjshmërinë e ushtrimit të aktivitetit pa leje mjedisi, si dhe me respektimin e kërkesave ligjore që lidhen me mbrojtjen e territorit, rasti i përcillet IKMT-së për kompetencë, brenda fushës së përgjegjësisë dhe kompetencave të saj ligjore.
Për sa më sipër, Agjencia K
ombëtare e Mjedisit ju përcjell për kompetencë informacionin dhe dokumentacionin përkatës, me qëllim kryerjen e verifikimeve të nevojshme dhe, nëse konstatohen shkelje, marrjen e masave përkatëse, sipas fushës së përgjegjësisë institucionale dhe kompetencave të përcaktuara nga legjislacioni në fuqi.
Në përfundim të verifikimeve, lutemi që AKM të vihet në dijeni mbi konstatimet dhe masat e marra.
Bashkëlidhur përcillet dokumentacioni i administruar në lidhje me ankesën.

	Përfunduar 
	Nuk ka

	9.
	26.08.2026
	 Shoqëria C***, njofton se ka planifikuar nxjerrjen jashtë përdorimit dhe asgjësimit të një sasie produktesh të magazinës, të cilat për shkak të skadencës, dëmtimit apo arsyeve të tjera nuk janë të përshtatshme për tregëtim.

	03.09.2026
	Në vijim të shkresës me objekt “Njoftim për nxjerrjen jashtë përdorimit dhe asgjësimin e produkteve nga magazina”, ju bëjmë me dije se kërkesa është trajtuar nga ana e Sektorit të Asgjësimit dhe Përgjegjësive Mjedisore, për të cilën subjekti është njoftuar me vendimin përfundimtar të inspektimit.

	Përfunduar 
	Nuk ka

